CELEX: 31994D0803
Language: el
Date: 1994-11-23 00:00:00
Title: 94/803/ΕΚ: Απόφαση του Συμβουλίου της 23ης Νοεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των προτύπων των μετρήσεων και των δοκιμών

Avis juridique important

|

31994D0803

94/803/ΕΚ: Απόφαση του Συμβουλίου της 23ης Νοεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των προτύπων των μετρήσεων και των δοκιμών  

Επίσημη Εφημερίδα αριθ. L 334 της 22/12/1994 σ. 0047 - 0058 Φινλανδική ειδική έκδοση: Κεφάλαιο 13 τόμος 29 σ. 0201  Σουηδική ειδική έκδοση: Κεφάλαιο 13 τόμος 29 σ. 0201 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Νοεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των προτύπων των μετρήσεων και των δοκιμών (94/803/ΕΚ)ΤΟ ΣΥΜΒΟΥΛΙΟ ΤΗΣ  ΕΥΡΩΠΑΪΚΉΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Θ παράγραφος 4,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Ευρωπαϊκό Κοινοβούλιο και το Συμβούλιο, με την απόφαση αριθ. 1110/94/ΕΚ (4), θέσπισαν το τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας και τεχνολογικής ανάπτυξης και επίδειξης (καλούμενων στο εξής ΕΤΑ)  για τη χρονική περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα των προτύπων, των μετρήσεων και των δοκιμών- ότι η παρούσα απόφαση λαμβάνει υπόψη την αιτιολόγηση που εκτίθεται στο προοίμιο  της παραπάνω απόφασης- ότι το άρθρο 130 Θ παράγραφος 3 της συνθήκης προβλέπει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο καθεμιάς από τις δράσεις που το απαρτίζουν και ότι σε κάθε ειδικό πρόγραμμα διευκρινίζονται οι  λεπτομέρειες της υλοποίησής του, καθορίζεται η διάρκειά του και προβλέπονται τα σχετικά μέσα που κρίνονται απαραίτητα- ότι το ποσό που κρίνεται αναγκαίο για την εκτέλεση του παρόντος προγράμματος ανέρχεται σε 173 εκατομμύρια Ecu- ότι οι πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή, με την επιφύλαξη της διαθεσιμότητας των  πόρων στα πλαίσια των δημοσιονομικών προοπτικών και των όρων που εκτίθενται στο άρθρο 1 παράγραφος 3 του τέταρτου προγράμματος-πλαισίου- ότι οι εξελίξεις στον τομέα των μετρήσεων και των δοκιμών συμβάλλουν στην αύξηση της βιομηχανικής ανταγωνιστικότητας, διευκολύνοντας την επιστημονική έρευνα και την τεχνολογική καινοτομία- ότι, για τη λειτουργία και την παγίωση της ενιαίας αγοράς, απαιτείται συνεχής ανάπτυξη εναρμονισμένων συστημάτων μετρήσεων, μεθόδων δοκιμών και γραπτών προτύπων, καθώς και η αμοιβαία αναγνώριση πιστοποιητικών πιστότητας- ότι η ομοιόμορφη εφαρμογή της κοινοτικής νομοθεσίας σε τομείς όπως η κοινή γεωργική πολιτική, η υγεία και η ασφάλεια, το περιβάλλον, η προστασία των καταναλωτών και η προστασία των εξωτερικών συνόρων της Κοινότητας μπορεί να επιτευχθεί μόνον με τη χρήση  βελτιωμένων μεθόδων μετρήσεων και δοκιμών- ότι το παρόν πρόγραμμα μπορεί να συμβάλει σημαντικά στην τόνωση της ανάπτυξης, στην ενίσχυση της ανταγωνιστικότητας και στην αύξηση της απασχόλησης στην Κοινότητα, όπως αναφέρεται στη Λευκή Βίβλο με θέμα "Ανάπτυξη, ανταγωνιστικότητα και απασχόληση"- ότι το περιεχόμενο του τετάρτου προγράμματος-πλαισίου κοινοτικών δράσεων ΕΤΑ καθορίστηκε σύμφωνα με την αρχή της επικουρικότητας- ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την  αρχή αυτή στον τομέα των προτύπων, των μετρήσεων και των δοκιμών- ότι η απόφαση αριθ. 1110/94/ΕΚ (τέταρτο πρόγραμμα-πλαίσιο) προβλέπει ότι η κοινοτική δράση δικαιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας, καθώς και στην προώθηση της αρμονικής  ανάπτυξης στο σύνολό της, ενώ συγχρόνως παραμένει συνεπής με το στόχο της επιστημονικής και τεχνικής ποιότητας- ότι το παρόν πρόγραμμα θεωρείται ότι συντελεί στην επίτευξη αυτών των στόχων- ότι η Κοινότητα θα πρέπει να υποστηρίζει μόνο δράσεις ΕΤΑ υψηλής ποιότητας- ότι οι ερευνητικές δραστηριότητες που σχετίζονται με την τυποποίηση, τις μετρήσεις και τις δοκιμές στη βιομηχανία σιδήρου και χάλυβα μπορούν να λαμβάνονται υπόψη στο παρόν ειδικό πρόγραμμα, εφόσον είναι προανταγωνιστικής και πολυκλαδικής φύσης- ότι, για το παρόν ειδικό πρόγραμμα, ισχύουν οι κανόνες συμμετοχής των επιχειρήσεων, ερευνητικών κέντρων, (συμπεριλαμβανομένου του ΚΚΕρ), και πανεπιστημίων, καθώς και οι κανόνες που διέπουν τη διάδοση των αποτελεσμάτων της έρευνας, οι οποίοι καθορίζονται  με τα μέτρα που προβλέπονται στο άρθρο 130 Ι της συνθήκης- ότι θα πρέπει να προβλεφθούν μέτρα για την ενθάρρυνση της συμμετοχής των μικρομεσαίων επιχειρήσεων (ΜΜΕ), στο παρόν πρόγραμμα, ιδίως μέσω μέτρων τόνωσης της τεχνολογίας- ότι οι προσπάθειες της Επιτροπής προκειμένου να απλουστευθούν και να επιταχυνθούν οι διαδικασίες υποβολής υποψηφιοτήτων και επιλογής και προκειμένου να καταστούν περισσότερο διαφανείς, πρέπει να συνεχιστούν προκειμένου να υποστηριχθεί η εφαρμογή του  προγράμματος και να διευκολυνθούν οι ενέργειες που πρέπει να αναλάβουν οι επιχειρήσεις, ιδίως οι ΜΜΕ, τα ερευνητικά κέντρα και τα πανεπιστήμια για να συμμετάσχουν στην κοινοτική δραστηριότητα ΕΤΑ- ότι το παρόν πρόγραμμα θα συμβάλει στην ενίσχυση της συνέργειας τόσο μεταξύ των δραστηριοτήτων ΕΤΑ που αναπτύσσουν στον τομέα των προτύπων, των μετρήσεων και των δοκιμών τα ερευνητικά κέντρα, τα πανεπιστήμια και οι επιχειρήσεις, ιδίως δε οι ΜΜΕ, των  κρατών μελών, όσο και μεταξύ αυτών και των αντίστοιχων κοινοτικών δραστηριοτήτων ΕΤΑ- ότι θα πρέπει να βελτιωθεί ο συντονισμός μεταξύ ερευνητικών σχεδίων με κοινό θέμα- ότι η θέσπιση θεματικών δικτύων θα επιτρέψει τη μεγαλύτερη συνεργεία μεταξύ βασικής  και βιομηχανικής έρευνας και το συντονισμό με άλλες ευρωπαϊκές πρωτοβουλίες και πλαίσια, ιδίως, δε το Eureka- ότι, λόγω της φύσεως των δραστηριοτήτων που θα αναληφθούν στό πλαίσιο του παρόντος προγράμματος, απαιτείται στενός συντονισμός με δραστηριότητες που αναλαμβάνονται στο πλαίσιο άλλων ειδικών προγραμμάτων- ότι η βασική έρευνα στον τομέα των μετρήσεων πρέπει να ενθαρρυνθεί με στόχο να προαχθεί μια ευρωπαϊκή υποδομή μετρολογίας- ότι είναι ίσως σκόπιμο να θεσπιστούν δραστηριότητες διεθνούς συνεργασίας με διεθνείς οργανισμούς και τρίτες χώρες με σκοπό την εφαρμογή του παρόντος προγράμματος- ότι το παρόν πρόγραμμα θα πρέπει επίσης να περιλαμβάνει υποστηρικτικές δραστηριότητες και δραστηριότητες για τη διάδοση και την εκμετάλλευση των αποτελεσμάτων της ΕΤΑ, ιδίως προς τις ΜΜΕ, και κυρίως τις ΜΜΕ των κρατών μελών ή περιφερειών με τη μικρότερη  συμμετοχή στο πρόγραμμα, καθώς και δραστηριότητες για την τόνωση της κινητικότητας και την κατάρτιση ερευνητών στα πλαίσια του παρόντος προγράματος στο βαθμό που απαιτείται για τη σωστή εκτέλεσή του- ότι θα πρέπει να γίνει ανάλυση των ενδεχόμενων κοινωνικοοικονομικών επιπτώσεων και των τεχνολογικών κινδύνων που συνδέονται με το πρόγραμμα- ότι θα πρέπει να παρακολουθείται συνεχώς και συστηματικά η πρόοδος της εφαρμογής του παρόντος προγράμματος για να είναι δυνατή η προσαρμογή του, κατά περίπτωση, στις επιστημονικές και τεχνολογικές εξελίξεις στο συγκεκριμένο τομέα- ότι θα πρέπει να  διενεργηθεί, σε εύθετο χρόνο, ανεξάρτητη αξιολόγηση της προόδου του προγράμματος ώστε να συγκεντρωθούν όλα τα στοιχεία εκτίμησης που είναι απαραίτητα για τον καθορισμό των στόχων του πέμπτου προγράμματος-πλαισίου ΕΤΑ- ότι, όταν περατωθεί το πρόγραμμα  αυτό, θα πρέπει να διενεργηθεί η τελική αξιολόγηση των αποτελεσμάτων του σε σχέση με τους στόχους που καθορίζονται στην παρούσα απόφαση- ότι το ΚΚΕρ δύναται να συμμετέχει σε έμμεσες δράσεις που καλύπτονται από το παρόν πρόγραμμα- ότι το ΚΚΕρ θα συνεισφέρει επίσης, μέσω του προγράμματός του, στην επίτευξη των κοινοτικών στόχων ΕΤΑ στους τομείς που καλύπτονται από το παρόν πρόγραμμα- ότι ζητήθηκε σχετικά η γνώμη της επιτροπής επιστημονικής και τεχνικής έρευνας (CREST),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Θεσπίζεται ειδικό πρόγραμμα έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μετρήσεων και των δοκιμών, όπως ορίζεται στο παράρτημα I, για τη χρονική περίοδο από τις 23 Νοεμβρίου 1994 έως τις 31 Δεκεμβρίου  1998.   Άρθρο 2  1.  Το ποσό που κρίνεται αναγκαίο για την εκτέλεση του προγράμματος ανέρχεται σε 173 εκατομμύρια Ecu, συμπεριλαμβανομένου ποσοστού 10,9 % κατά μέγιστον για τις δαπάνες προσωπικού και διοικητικής λειτουργίας.  2.  Στο παράρτημα II παρατίθεται ενδεικτική κατανομή του ποσού αυτού.  3.  Οι διαθέσιμες πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή, υπό την επιφύλαξη της διαθεσιμότητας των πόρων εντός των δημοσιονομικών προοπτικών και σύμφωνα με τους όρους που εκτίθενται στο άρθρο 1  παράγραφος 3 της απόφασης αριθ. 1110/94/ΕΚ για το τέταρτο πρόγραμμα-πλαίσιο, έχοντας υπόψη τις αρχές της χρηστής διαχείρισης που προβλέπονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.   Άρθρο 3  1.  Οι γενικοί κανόνες για τη χρηματοδοτική συμμετοχή της Κοινότητας περιέχονται στο παράρτημα IV της απόφασης αριθ. 1110/94/ΕΚ.  2.  Οι κανόνες για τη συμμετοχή επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπει το άρθρο 130 Ι της συνθήκης.  3.  Στο παράρτημα III καθορίζονται οι εδικοί κανόνες εφαρμογής του παρόντος προγράμματος, οι οποίοι συμπληρώνουν εκείνους που αναφέρονται στις παραγράφους 1 και 2.   Άρθρο 4  1.  Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής του παρόντος προγράμματος, η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, παρακολουθεί συνεχώς και  συστηματικά την πρόοδο στα πλαίσια του προγράμματος σε σχέση με τους στόχους που αναφέρονται στο παράρτημα I, όπως διευρύνθηκαν στο πρόγραμμα εργασιών. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί πόροι εξακολουθούν  να παρακολουθούν τη μεταβαλλόμενη κατάσταση. Με βάση τα αποτελέσματα αυτής της διαδικασίας παρακολούθησης, υποβάλλει, εφόσον χρειάζεται, προτάσεις για την προσαρμογή ή τη συμπλήρωση του παρόντος προγράμματος.  2.  Προκειμένου να συμβάλει στην αξιολόγηση των κοινοτικών δραστηριοτήτων, όπως απαιτείται από το άρθρο 4 παράγραφος 2 της απόφασης αριθ. 1110/94/ΕΚ, και σύμφωνα με το χρονοδιάγραμμα που προβλέπεται στην εν λόγω παράγραφο, η Επιτροπή αναθέτει σε  ανεξάρτητους εμπειρογνώμονες την εξωτερική αξιολόγηση των δραστηριοτήτων που διεξάγονται στα πλαίσια των τομέων που καλύπτονται από το παρόν πρόγραμμα, καθώς και της διαχείρισής τους κατά την πενταετία που προηγείται της αξιολόγησης αυτής.  3.  Κατά τη λήξη του παρόντος προγράμματος, η Επιτροπή μεριμνά για τη διενέργεια ανεξάρτητης τελικής αξιολόγησης των επιτευχθέντων αποτελεσμάτων σε σχέση με τους στόχους που καθορίζονται στο παράρτημα III του τέταρτου προγράματος-πλαισίου και στο  παράρτημα I της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.   Άρθρο 5  1.  Η Επιτροπή καταρτίζει πρόγραμμα εργασιών σύμφωνα με τους στόχους που εκτίθενται στο παράρτημα I και την ενδεικτική χρηματοδοτική κατανομή που εκτίθεται στο παράρτημα II και το αναπροσαρμόζει κατά περίπτωση. Στο εν λόγω πρόγραμμα  καθορίζονται λεπτομερώς:  - οι επιστημονικοί και τεχνολογικοί στόχοι και τα ερευνητικά καθήκοντα,  - το χρονοδιάγραμμα εφαρμογής, συμπεριλαμβανομένων των ημερομηνιών για προσκλήσεις για την υποβολή προτάσεων,  - οι προτεινόμενες χρηματοδοτικές και διαχειριστικές ρυθμίσεις, συμπεριλαμβανομένων ειδικών λεπτομερειών για την εφαρμογή μέτρων τόνωσης τεχνολογίας στις ΜΜΕ και άλλων μέτρων, συμπεριλαμβανομένων των προπαρασκευαστικών, συνοδευτικών και υποστηρικτικών  μέτρων,  - ρυθμίσεις για το συντονισμό με άλλες δραστηριότητες ΕΤΑ που διεξάγονται στον τομέα αυτόν, ιδίως στα πλαίσια του προγράμματος του ΚΚΕρ και άλλων ειδικών προγραμμάτων, και, κατά περίπτωση, για την εξασφάλιση της καλύτερης αλληλεπίδρασης με τις  δραστηριότητες που διεξάγονται σε άλλα πλαίσια, όπως το EUREKA,  - ρυθμίσεις για τη διάδοση, την προστασία και την εκμετάλλευση των αποτελεσμάτων των δραστηριοτήτων ΕΤΑ που διεξάγονται στα πλαίσια του προγράμματος.  2.  Η Επιτροπή δημοσιεύει προσκλήσεις για την υποβολή προτάσεων σχεδίων με βάση το πρόγραμμα εργασιών.   Άρθρο 6  1.  Υπεύθυνη για την εκτέλεση του προγράμματος είναι η Επιτροπή.  2.  Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.  3.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό σε προθεσμία που μπορεί να ορίσει ο πρόεδρος, ανάλογα με τον επείγοντα χαρακτήρα του θέματος. Η γνώμη  διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών  μελών σταθμίζονται σύμφωνα με το προαναφερόμενο άρθρο. Ο πρόεδρος δεν ψηφίζει.  4.  Η Επιτροπή θεσπίζει τα προτεινόμενα μέτρα όταν είναι σύμφωνα με τη γνώμη της επιτροπής.  5.  Όταν τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει, αμελλητί, στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειψηφία.  6.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής του θέματος στο Συμβούλιο, τα προτεινόμενα μέτρα θεσπίζονται από την Επιτροπή.   Άρθρο 7  1.  Η διαδικασία που προβλέπεται στο άρθρο 6 παράγραφοι 2 έως 6 εφαρμόζεται στις ακόλουθες περιπτώσεις:  - για την προετοιμασία και την ενημέρωση του προγράμματος εργασιών που αναφέρεται στο άρθρο 5 παράγραφος 1,  - για το περιεχόμενο των προσκλήσεων για υποβολή προτάσεων,  - για την αξιολόγηση των δραστηριοτήτων ΕΤΑ που προτείνονται για κοινοτική χρηματοδότηση, καθώς και του εκτιμώμενου ποσού κοινοτικής χρηματοδότησης για κάθε δραστηριότητα όταν τούτο ανέρχεται σε 0,25 εκατομμύριο Ecu τουλάχιστον,  - για τυχόν προσαρμογές της ενδεικτικής κατανομής του ποσού, όπως περιέχεται στο παράρτημα II,  - για συγκεκριμένες λεπτομέρειες της χρηματοδοτικής συμμετοχής της Κοινότητας στις διάφορες προβλεπόμενες δραστηριότητες,  - για τα μέτρα και την εντολή για την αξιολόγηση του προγράματος,  - για τυχόν παρέκκλιση από τους κανόνες του παραρτήματος III,  - για τη συμμετοχή, σε οποιοδήποτε πρόγραμμα, νομικών οντοτήτων από τρίτες χώρες και διεθνών οργανισμών.  2.  Όταν, σύμφωνα με την τρίτη περίπτωση της παραγράφου 1, το ποσό της κοινοτικής συνδρομής είναι μικρότερο από 0,25 εκατομμύριο Ecu, η Επιτροπή ενημερώνει την επιτροπή για τις δραστηριότητες και το αποτέλεσμα της αξιολόγησής τους.  3.  Η Επιτροπή ενημερώνει τακτικά την επιτροπή σχετικά με την πρόοδο της εφαρμογής του προγράμματος στο σύνολό του.   Άρθρο 8  Στο παρόν πρόγραμμα μπορούν να συμμετέχουν, ανάλογα με το συγκεκριμένο σχέδιο και χωρίς κοινοτική οικονομική υποστήριξη, νομικές οντότητες εγκατεστημένες σε τρίτες χώρες, όταν η συμμετοχή αυτή συμβάλλει σημαντικά στην εφαρμογή του προγράμματος  και λαμβανομένης υπόψη της αρχής του αμοιβαίου συμφέροντος.   Άρθρο 9  Η παρούσα απόφαση απευθύνεται στα κράτη μέλη.  Βρυξέλλες, 23 Νοεμβρίου 1994.  Για το Συμβούλιο Ο Πρόεδρος J. BORCHERT  (1) ΕΕ αριθ. C 228 της 17. 8. 1994 σ. 68, και ΕΕ αριθ. C 262 της 20. 9. 1994, σ. 14.(2) ΕΕ αριθ. C 205 της 25. 7. 1994.(3) Γνώμη που διατυπώθηκε στις 14 και 15 Σεπτεμβρίου 1994 (δεν έχει ακόμα δημοσιευθεί στην Επίσημη Εφημερίδα).(4) ΕΕ αριθ. L  126 της 18. 5. 1994, σ. 1.    ΠΑΡΑΡΤΗΜΑ I   ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ  1. Γενικότητες Το παρόν ειδικό πρόγραμμα αντικατοπτρίζει απόλυτα τις κατευθύνσεις του τετάρτου προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και τεχνολογικούς στόχους.  Η παράγραφος 2.D του παραρτήματος III (πρώτη δράση) του προγράμματος-πλαισίου αποτελεί αναπόσπαστο μέρος του παρόντος προγράμματος.  2. Επιστημονικοί και τεχνολογικοί στόχοι του προγράμματος έρευνας για τα πρότυπα, τις μετρήσεις και τις δοκιμές Ανεξαρτήτως του πεδίου που υπεισέρχονται -φυσική, χημεία ή βιολογία- οι επακριβείς και αξιόπιστες μετρήσεις είναι συσιαστικής σημασίας για την εύρυθμη λειτουργία της σύγχρονης κοινωνίας. Χωρίς αυτές, οι βιομηχανίες, ιδιαίτερα δε στους τομείς υψηλής  τεχνολογίας, δεν μπορούν να λειτουργήσουν, οι συναλλαγές υποβαθμίζονται λόγω διενέξεων, η υγειονομική περίθαλψη καθίσταται εμπειρική και δεν είναι δυνατόν να εφαρμοσθούν επιτυχώς οι νομοθετικές διατάξεις που αφορούν τομείς όπως η προστασία του  περιβάλλοντος και των εργαζομένων ή η εφαρμογή της κοινής γεωργικής πολιτικής και της ενιαίας αγοράς. Κατά συνέπεια, οι βιομηχανικώς προηγμένες χώρες παραχωρούν ποσοστό μεγαλύτερο του 6 % του ακαθάριστου εθνικού προϊόντος τους στις μετρήσεις και σε  συναφείς δραστηριότητες. Η δράση της Κοινότητας για την καθιέρωση εναρμονισμένων συστημάτων μετρήσεων, υλικών αναφοράς και γραπτών προτύπων ανταποκρίνεται στις αρχές της επικουρικότητας και της συνοχής και προωθεί τους στόχους της Λευκής Βίβλου της  Επιτροπής για την ανάπτυξη, την ανταγωνιστικότητα και την απασχόληση. Αυτή η ανάγκη είναι ιδιαίτερα αισθητή στα κράτη μέλη που έχουν λιγότερο αναπτυγμένες υποδομές για μετρήσεις και δοκιμές.  Οι επακριβείς μετρήσεις και ο βαθμός αβεβαιότητας που τις συνοδεύει θα αποτελέσουν χρήσιμα εργαλεία στη διάθεση της βιομηχανίας, και ιδίως της υψηλής τεχνολογίας, ώστε να αναπτύξει αποτελεσματικώς νέα προϊόντα και διεργασίες ή να θέσει σε εφαρμογή  διεργασίες ελέγχου και διαδικασίες διασφάλισης της ποιότητας, που είναι αναγκαίες προκειμένου να είναι ανταγωνιστική. Δεδομένου ότι λίγα είναι τα προϊόντα που κατασκευάζονται με υλικά προερχόμενα από την ίδια επιχείρηση, απαραίτητη προϋπόθεση για την  ανάπτυξη της βιομηχανίας είναι η ύπαρξη κοινής υποδομής μετρήσεων και δοκιμών, που να ενισχύεται από την αμοιβαία αναγνώριση των αποτελεσμάτων και από τεχνικώς γραπτά προσαρμοσμένα πρότυπα Ορισμένες οδηγίες αφορούν την εναρμόνιση των μετρήσεων στο εσωτερικό της Κοινότητας, λαμβανομένου υπόψη ότι ασυμφωνίες επί των αποτελεσμάτων των μετρήσεων, ή επί της ερμηνείας τους, πλήττουν το εμπόριο. Οι οδηγίες αυτές καθορίζουν λεπτομερώς τις  τεχνικές και τις διαδικασίες που πρέπει να τηρούνται για να θεωρείται ως δεδομένος ο βαθμός συμμόρφωσης. Η περιττή πολυπλοκότητα των διαδικασιών αυτών περιορίζει την προσέγγιση αυτή και παρεμποδίζει οιαδήποτε πρόοδο. Για την εγκαθίδρυση της ενιαίας  αγοράς χρησιμοποιούνται οδηγίες "Νέας προσέγγισης". Στις οδηγίες αυτές απαριθμούνται οι βασικές απαιτήσεις που πρέπει να τηρούνται και παρέχεται η δυνατότητα να αποδεικνύεται με διάφορους τρόπους η τήρηση των απαιτήσεων αυτών, εκ των οποίων ο πλέον  άμεσος είναι η χρησιμοποίηση γραπτών ευρωπαϊκών προτύπων. Προς ενίσχυση της πολιτικής αυτής απαιτείται, βραχυπρόθεσμα και μεσοπρόθεσμα, κοινοτική έρευνα σε επίπεδο προ της τυποποίησης, (προ-κανονιστική) έτσι ώστε πριν από το τέλος της τρέχουσας  δεκαετίας να ολοκληρωθεί η εκπόνηση χιλιάδων προτύπων από τους οργανισμούς CEN/Cenelec/ETSI κατόπιν εντολής της Επιτροπής. Η επείγουσα ανάγκη αυτού του είδους τεχνικής υποστήριξης και ενίσχυσης των οργανισμών διαπίστευσης επισημάνθηκε στο πλαίσιο της  έρευνας που πραγματοποιήθηκε το 1993 από το Euro Info Centre (EIC, ευρωπαϊκά κέντρα πληροφόρησης) σχετικά με την εγκαθίδρυση της ενιαίας αγοράς.  Από τις απαντήσεις των EIC προκύπτει ότι το 81 % εξ αυτών αναφέρθηκαν σε επιχειρήσεις που θεωρούν αναγκαία, για πρακτικούς ή εμπορικούς λόγους, την πιστοποίηση των προϊόντων τους σε άλλα κράτη μέλη, ενώ το 47 % αντιμετώπισαν προβλήματα αναγνώρισης των  γραπτών εθνικών προτύπων ή δοκιμών σε άλλα κράτη μέλη.  Η ανάπτυξη της ενιαίας αγοράς και η έναρξη της ισχύος της συνθήκης του Μάαστριχτ κατέστησαν επίσης προφανή την ανάγκη εναρμόνισης των κανονιστικών μεθόδων μετρήσεων και δοκιμών που χρησιμοποιούνται από τις ίδιες τις διοικητικές αρχές. Πρόκειται, π.χ.  για τις μεθόδους που χρησιμοποιούνται από τα εργαστήρια των τελωνείων με σκοπό την προστασία των εξωτερικών συνόρων της Κοινότητας από τις εισαγωγές παράνομων ουσιών, προϊόντων ανεπαρκούς ποιότητας, παραποιήσεων ή απομιμήσεων. Συναφείς δραστηριότητες  απαιτούνται για την ενίσχυση της εφαρμογής της κοινής γεωργικής πολιτικής.  Ωστόσο, αξιόπιστες μετρήσεις είναι χρήσιμες όχι μόνο για τις βιομηχανίες ή για εμπορικούς σκοπούς- είναι επίσης ζωτικής σημασίας για να εξασφαλισθεί η φροντίδα της υγείας και η εφαρμογή των νομοθετικών διατάξεων σχετικά με την προστασία του  περιβάλλοντος και των εργαζομένων. Για τις μετρήσεις αυτές απαιτούνται συχνά χημικές ή βιολογικές αναλύσεις των οποίων η δυνατότητα προσδιορισμού είναι ανεπαρκής συγκριτικά προς εκείνη που σημειώθηκε την τελευταία εκατονταετία στον τομέα των φυσικών  μετρήσεων. Συχνότατα, οι διαφορές μεταξύ των αποτελεσμάτων αναλύσεων που έχουν πραγματοποιηθεί σε διαφορετικά εργαστήρια και βασίζονται σε φαινομενικά πανομοιότυπες μεθόδους υπερβαίνουν τους βαθμούς αβεβαιότητας που έχουν προϋπολογισθεί, εάν έχουν και  γίνει αυτές οι εκτιμήσεις. Είναι προφανείς οι επιπτώσεις για την υγεία των ανθρώπων και των ζώων που θα προέκυπταν, για παράδειγμα, από εσφαλμένες βιοϊατρικές αναλύσεις ή αναλύσεις για τον προσδιορισμό της μόλυνσης των τροφίμων από κατάλοιπα τοξικών  ουσιών. Η ανάπτυξη μετρήσεων που συνεπάγονται γνωστές αβεβαιότητες πρέπει να συνδεθεί με ένα σύστημα αναφοράς ανεγνωρισμένο και συσχετιζόμενο με τις θεμελιώδεις μονάδες που ορίζονται στη σύμβαση για τα μέτρα και τα σταθμά. Η σημασία αυτής της  δραστηριότητας για την ποιότητα ζωής και την εφαρμογή των πολιτικών της Κοινότητας δικαιολογεί συντονισμένη δράση ευρωπαϊκό επίπεδο.  Οι στόχοι του παρόντος προγράμματος στους τομείς των μετρήσεων και των δοκιμών είναι οι εξής:  - βελτίωση της ανταγωνιστικής θέσης όλων των κλάδων της ευρωπαϊκής βιομηχανίας (περιλαμβανομένων των ΜΜΕ) με την προώθηση βελτιωμένων μετρήσεων σε επίπεδο έρευνας και τεχνολογικής ανάπτυξης, με το βελτιωμένο ορισμό και έλεγχο της ποιότητας των  προϊόντων, με αποτελεσματικότερες μετρήσεις στην παραγωγή και με την παροχή τεχνικής υποστήριξης για την αμοιβαία αναγνώριση των πιστοποιητικών συμμόρφωσης σύμφωνα με τη σφαιρική προσέγγιση για την αξιολόγηση της συμμόρφωσης,  - ενίσχυση της έρευνας και παροχή οποιασδήποτε άλλης τεχνικής υποστήριξης που είναι αναγκαία για την ανάπτυξη και την εφαρμογή άλλων πολιτιών της Κοινότητας (ενιαία αγορά, περιβάλλον, γεωργία και αλιεία, υγεία, μεταφορές και προστασία των εξωτερικών  συνόρων της Κοινότητας),  - προώθηση της έρευνας με σκοπό την υποστήριξη των δραστηριοτήτων των οργανισμών CEN, Cenelec, ETSI καθώς και άλλων ευρωπαϊκών οργανισμών που έχουν ως στόχο τη διατήρηση ή την καθιέρωση απαιτήσεων ποιότητας μέσω νέων ή ισχυόντων γραπτών προτύπων ή  κωδίκων ορθής πρακτικής,  - ενίσχυση της μελλοντικής ανάπτυξης ευρωπαϊκής υποδομής μετρήσεων διά της διευκόλυνσης του συντονισμού των δραστηριοτήτων εθνικού επιπέδου, της ανάπτυξης προτύπων για μετρήσεις, προηγμένων μεθόδων και συστημάτων, καθώς και με την αμοιβαία αναγνώριση  των αποτελεσμάτων και των συστημάτων διαπίστευσης,  - προώθηση της διάδοσης και εφαρμογή ορθών πρακτικών μέτρησης σε όλη την Ευρώπη και, ιδιαιτέρως, στις λιγότερο ανεπτυγμένες περιοχές (για παράδειγμα: με την οργάνωση εκπαιδευτικών μαθημάτων και τη δημιουργία δικτύων).  Κατά την επιδίωξη αυτών των στόχων οι δραστηριότητες του προγράμματος "Τυποποίηση, μετρήσεις και δοκιμές" θα εκτελεσθούν σε στενή συνεργασία με τις δραστηριότητες άλλων ειδικών προγραμμάτων. Επίσης, οι δραστηριότητες που στοχεύουν στη ενίσχυση της  μετρολογικής υποδομής σε ευρωπαϊκό επίπεδο θα εκτελεσθούν κατόπιν διαβουλεύσεων με τα υπάρχοντα δίκτυα εθνικών εργαστηρίων, όπως π.χ. Euromet, Eurachem, Eurolab, WECC και Welac. Λαμβάνοντας υπόψη ότι αυξάνεται η σημασία που αποδίδεται στην επίλυση,  βραχυπρόθεσμα και μεσοπρόθεσμα, απρόβλεπτων δυσκολιών που προκύπτουν κατά την ανάπτυξη και την εφαρμογή πολλών πολιτικών της Κοινότητας, είναι επίσης αναγκαίο να καθιερωθούν νέα θεματικά δίκτυα αριστείας. Αυτά τα δίκτυα μπορούν να χρησιμεύσουν τόσο για  την επίλυση επιστημονικών και τεχνικών προβλημάτων όσο και ως σημεία αναφοράς για επιχειρήσεις (ιδίως ΜΜΕ) που παράγουν αγαθά και υπηρεσίες, ως κέντρα για την ανάλυση των εθνικών αναγκών για τη διάδοση και μεταφορά των πληροφοριών, και ως προηγμένα  κέντρα εκπαίδευσης.  Στους τομείς αρμοδιότητας του ΚΚΕρ θα εκτελεσθούν από αυτό συμπληρωματικές δραστηριότητες, σε στενή συνεργασία με τα εθνικά εργαστήρια, ιδίως όσον αφορά την τυποποίηση στον τομέα των κατασκευών και την καθιέρωση νέων μετρήσεων και νέων υλικών αναφοράς.  Η διανομή των υλικών αναφοράς που θα προκύψουν στο πλαίσιο του προγράμματος "Τυποποίηση, μετρήσεις και δοκιμές" θα εξασφαλισθεί από το ΚΚΕρ (ινστιτούτου μετρήσεων και υλικών αναφοράς).   ΕΠΙΣΤΗΜΟΝΙΚΟ ΚΑΙ ΤΕΧΝΟΛΟΓΙΚΟ ΠΕΡΙΕΧΟΜΕΝΟ  Οι δραστηριότητες του προγράμματος μπορούν να ταξινομηθούν σε τρείς κατηγορίες ανάλογα με τους στόχους τους:  Πεδίο I - Μετρήσεις για τα ευρωπαϊκά προϊόντα ποιότητας Πεδίο II - Έρευνα για τα γραπτά πρότυπα και τεχνική υποστήριξη του εμπορίου Πεδίο III - Μετρήσεις σχετικές με τις κοινωνικές ανάγκες Λόγω της ποικιλίας των αναγκών που πρέπει να ικανοοποιηθούν είναι απαραίτητη κάποια ευελιξία και ορισμένα θέματα ενδέχεται να καλυφθούν από διαφορετικά πεδία. Τα μέτρα τεχνολογικής τόνωσης θα εφαρμοστούν με σκοπό την ενθάρρυνση και τη διευκόλυνση της  συμμετοχής των ΜΜΕ και θα λαμβάνουν επίσης υπόψη τις ανάγκες των επιχειρήσεων των λιγότερο ανεπτυγμένων περιοχών.  Όλες οι ακόλουθες δραστηριότητες μπορούν ενδεχομένως να περιλάβουν την ανάπτυξη νέων υλικών αναφοράς, την οργάνωση επιστημονικών και τεχνικών διασυγκρίσεων (round-robins) των διαφόρων μεθόδων μετρήσεων ή δοκιμών, και την υποστήριξη της δημιουργίας  δικτύων εργαστηρίων.   Πεδίο I - μετρήσεις για ευρωπαϊκά προϊόντα ποιότητας  Περιεχόμενο Λαμβάνοντας υπόψη τις προϋποθέσεις για την ανάπτυξη και την ανταγωνιστικότητα, στη Λευκή Βίβλο επισημάνθηκε η σημασία που έχει η τόνωση της ανάδειξης νέων γενεών προϊόντων, χρησιμοποιώντας όσο το δυνατόν όλες τις διαθέσιμες τεχνολογίες, και η ενθάρρυνση  της δυναμικής ενσωμάτωσης των καινοτομιών στις παραγωγικές διεργασίες και το προϊόντα. Η ανταγωνιστική θέση της βιομηχανίας εξαρτάται από την ικανότητά της να διενεργεί έρευνες, να αναπτύσει περαιτέρω τους καρπούς της έρευνας αυτής και να κατασκευάζει  προϊόντα καλής ποιότητας την κατάλληλη στιγμή και σε ανταγωνιστικές τιμές. Για να εκπληρωθεί καθένα από τα καθήκοντα αυτά πρέπει να χρησιμοποιηθούν τεχνικές μετρήσεων ή/και δοκιμών επαρκούς ευαισθησίας και γνωστής και προσαρμοσμένης επαναληπτικότητας  και αναπαραγωγιμότητας, που να πλαισιώνονται από αποτελεσματικές διεργασίες διασφάλισης της ποιότητας κατάλληλες για τον εκάστοτε βιομηχανικό κλάδο.  Οι προτεινόμενες δραστηριότητες ΕΤΑ είναι οι ακόλουθες:  - Ανάπτυξη μεθόδων και οργάνων μετρήσεων απαραίτητων για τους ερευνητές για τη μελέτη και την αξιοποίηση των φυσικών και χημικών και βιολογικών φαινομένων σε μακροσκοπικό και μικροσκοπικό επίπεδο, έτσι ώστε να δημιουργηθεί η βάση για την ανάπτυξη  μελλοντικών προϊόντων. Ο συντονισμός σε ευρωπαϊκό επίπεδο της δρατηριότητας αυτής θα περιλαμβάνει επίσης την παραγωγή δεδομένων αναφοράς υψηλής ποιότητας τα οποία είναι απαραίτητα για την ανάπτυξη και τη διαπίστωση της καταλληλότητας επιστημονικών  θεωριών και για την εκπόνηση συστημάτων μοντέλων. Χρησιμοποιώντας τα δίκτυα εργαστηριών με εθνική δικαιοδοσία θα επιτευχθούν βελτιώσεις για την κατάρτιση και τη δυνατότητα συσχετισμού των κλιμάκων μετρήσεων που χρησιμοποιούνται στα ερευνητικά  εργαστήρια, στα εργαστήρια δοκιμών, το εμπόριο και τη βιομηχανία. Η έρευνα θα διενεργεθεί επίσης για τη βελτίωση της ανάλυσης και της χρησιμοποίησης των δεδομένων, περιλαμβανομένης της ανάπτυξης εμπείρων συστημάτων για τη λήψη αποφάσεων.  - Ανάπτυξη γενικώς εφαρμόσιμων μεθόδων μέτρησης και δοκιμών, υλικών αναφοράς και οργάνων μέτρησης που είναι αναγκαία για την τελειοποίηση των προϊόντων. Οι μετρήσεις αυτές είναι απαραίτητες για την αριστοποίηση της επινόησης και του ελέγχου των  προϊόντων όσον αφορά τα λειτουργικά, εργονομικά χαρακτηριστικά τους, τις επιπτώσεις τους στο περιβάλλον και την ασφάλεια κ.λπ. Η βελτίωση του χαρακτηρισμού των πρώτων υλών, των συστατικών μερών και των τελικών προϊόντων θα καταστήσει δυνατό τον  περιορισμό των αποβλήτων που οφείλονται στον ελαττωματικό σχεδιασμό και τις αποτυχίες. Εξάλλου, η καλύτερη ποιότητα των μετρήσεων θα συμβάλει στην άμβλυνση των οικολογικών επιπτώσεων των βιομηχανικών διεργασιών και της χρησιμοποίησης ή της καταστροφής  των προϊόντων (ανακύκλωση, δυνατότητα αποικοδόμησης). Η παροχή τεχνικής υποστήριξης για την ανάπτυξη προϊόντων γενικής χρήσης, διεργασιών ή προτύπων θα βελτιώσει την αποτελεσματικότητα και, ως εκ τούτου, την ανταγωνιστικότητα της ευρωπαϊκής βιομηχανίας.   - Ανάπτυξη γενικής χρήσεως μεθόδων, προτύπων και οργάνων μέτρησης, απαραίτητων στην παραγωγή ώστε να βελτιωθεί η σχέση ποιότητας προϊόντος ως προς το κόστος παραγωγής. Έμφαση θα δοθεί στην εφαρμογή προηγμένων μεθόδων βαθμονόμησης, συσχετισμού, ελέγχου  των διεργασιών και διασφάλισης της ποιότητας. Οι δραστηριότητες θα περιλάβουν τις μετρήσεις για την ανίχνευση, τη δυνατότητα διάγνωσης, την αυτοματοποιημένη παραγωή και τις μη καταστρεπτικές μεθόδους δοκιμών υπό πραγματικές συνθήκες παραγωγής.  Ιδιαίτερες προσπάθειες θα καταβληθούν ώστε οι ΜΜΕ να μπορέσουν να υιοθετήσουν νέες τεχνολογίες μετρήσεων και να καθιερώσουν συστήματα διασφάλισης ποιότητας προσαρμοσμένα στις ανάγκες τους. Εάν παραστεί ανάγκη, θα ενισχυθεί η έρευνα στο στάδιο προς της  τυποποίησης με στόχο την παροχή βοήθειας στη βιομηχανία για την ικανοποίηση των απαιτήσεων που προβλέπει τη κοινοτική νομοθεσία, ιδιαίτερα όσον αφορά την ασφάλεια των καταναλωτών και τη διαχείριση των αποβλήτων για την προστασία του περιβάλλοντος.   Πεδίο II - έρευνα σχετική με γραπτά πρότυπα και τεχνική υποστήριξη στο εμπόριο  Περιεχόμενο Στη Λευκή Βίβλο προβλέπεται ότι είναι σημαντική η αριστοποίηση των οφελών που προκύπτουν από την ενιαία αγορά. Στη Λευκή Βίβλο αναφέρεται επίσης ότι η Κοινότητα θα πρέπει να διέπεται από ανοικτό πνεύμα και αλληλεγγύη και διατυπώνεται η σύσταση να  καθιερωθούν πλέον εναρμονισμένοι και αυστηρότεροι κανόνες στην παγκόσμια οικονομία. Προς το σκοπό αυτό, οι δραστηριότητες έρευνας και τεχνολογικής ανάπτυξης είναι αναγκαίες για την τελειοποίηση και την εφαρμογή ενιαίου συστήματος οδηγιών, κανονισμών και  γραπτών προτύπων που, μέσω της αμοιβαίας αναγνώρισης των αποτελεσμάτων και των πιστοποιητικών, αποτελούν το θεμέλιο για το εμπόριο αγαθών, προϊόντων και υπηρεσιών στην ενιαία αγορά και, εκ παραλλήλου, για την προστασία των καταναλωτών και του  περιβάλλοντος.  Οι προτεινόμενες δραστηριότητες ΕΤΑ είναι οι εξής:  - Υποστήριξη της νομοθεσίας: η έρευνα επί των μεθόδων και των οργάνων μετρήσεων είναι απαραίτητη για την νομοθεσία όταν πρέπει να καθοριστούν οι βασικές απαιτήσεις που πρέπει να περιλαμβάνονται στα σχέδια οδηγιών. Όσον αφορά τις οδηγίες "νέας  προσέγγισης", η έρευνα σε στάδιο προ της τυποποίησης θα είναι απαραίτητη όταν δεν υπάρχει καμία επιστημονική ή τεχνική υποδομή για την κατάρτιση αυτών των προτύπων. Στήριξη θα είναι επίσης αναγκαία για την επίλυση των προβλημάτων που προκύπτουν κατά την  εφαρμογή ή την αναθεώρηση ισχυουσών οδηγιών ή προτύπων, είτε επειδή οι σημερινές μέθοδοι μετρήσεων δεν είναι επαρκώς ακριβείς είτε επειδή οδηγούν σε αντιφατικά αποτελέσματα. Σε αυτήν την κατηγορία περιλαμβάνονται επίσης οι μετρήσεις και το πρότυπα που  απαιτούνται για την ανίχνευση περιπτώσεων απάτης κατά την εφαρμογή των πολιτικών της Κοινότητας, ιδιαιτέρως στο γεωργικό τομέα, και η έρευνα σε στάδιο προ της τυποποίησης που προσφέρει τη δυνατότητα στη βιομηχανία να συμμορφωθεί προς την κοινοτική  νομοθεσία.  - Υποστήριξη προτύπων για τη βιομηχανία: ένας επί μέρους τομέας της ευρωπαϊκής βιομηχανίας, παρότι δεν καλύπτεται από την κοινοτική νομιθεσία θα μπορούσε σε συνεργασία με την CEN, Cenelec και ETSI να διατυπώσει την ανάγκη ανάπτυξης εναρμονισμένων  γραπτών προτύπων για την τόνωση της καινοτομίας, της ολοκλήρωσης, του εμπορίου ή την καθιέρωση προηγμένων τεχνικών παραγωγής ή υλικών αιχμής. Είναι επομένως σημαντικό να αναπτυχθούν οι εναρμονισμένες μέθοδοι μετρήσεων, ανάλυσης και δοκιμών οι οποίες  απαιτούνται για την κατάρτιση ή την εφαρμογή αυτών των προτύπων. Δεδομένης της ταχύτατης εξέλιξης της τυποποίησης σε διεθνές επίπεδο, θα εμφανίζονται συνεχώς νέες προτεραιότητες και, ως εκ τούτου, επιβάλλεται η ανασκόπιση της κατάστασης σε τακτική βάση.   - Προώθηση ευρωπαϊκής υποδομής μετρήσεων: η ενιαία αγορά θα αποδώσει πλήρως τους καρπούς της μόνον εφόσον θα συγκροτηθεί αποτελεσματική και αξιόπιστη ευρωπαϊκή υποδομή μετρήσεων που να στηρίζεται στη δυνατότητα συσχετισμού με ανεγνωρισμένα φυσικά,  χημικά και βιολογικά πρότυπα. Προς τούτο απαιτείται συντονισμένη προσέγγιση της έρευνας και της ανάπτυξης των θεμελιωδών προτύπων και των παραγώγων τους, των υλικών αναφοράς και της δυνατότητας συσχετισμού προκειμένου να αποφευχθεί η περιττή  αλληλεπικάλυψη των προσπαθειών στα κράτη μέλη. Η δημιουργία οργανωμένου συστήματος μετρολογίας σε θέματα χημείας μέσω συντονισμένης ευρωπαϊκής δράσης και σε συνδυασμό με τους φορείς Eurachem και Euromet, θα διευκολύνει τη δυνατότητα συσχετισμού των  αντίστοιχων μετρήσεων έναντι των αναγνωρισμένων διεθνώς προτύπων, όπως τούτο συμβαίνει ήδη στις μετρήσεις φυσικών μεγεθών. Η προώθηση της δυνατότητας συσχετισμού μεταξύ των εργαστηρίων των κρατών μελών θα είναι ιδιαίτερα επωφελής για τα μικρότερα από  αυτά ενώ με την παρεχόμενη στις πλέον μειονεκτικές περιφέρειες κατάρτιση θα ενισχυθεί η συνοχή. Θα μπορούσε να προβλεφθεί ευρύτερη διεθνής συνεργασία, με οργανισμούς όπως το διεθνές γραφείο μέτρων και σταθμών, η παγκόσμια οργάνωση υγείας και το εθνικό  ιστιτούτο πρότυπων και τεχνολογίας, στο βαθμό όπου τούτο θα κριθεί ότι εξυπηρετεί τα ευρωπαϊκά συμφέροντα.  - Τεχνική υποστήριξη για την αμοιβαία αναγνώριση και τη διαπίστευση: η τεχνική υποστήριξη είναι απαραίτητη για την καλή λειτουργία των ευρωπαϊκών συστημάτων και δικτύων βαθμονόμησης, δοκιμών και διαπίστευσης (EOTC, WECC, Welac) που είναι αρμόδια για τη  χορήγηση εγκρίσεων, τις δοκιμές συμμόρφωσης και αναγνώρισης αρμοδιότητας και την διασφάλιση της ποιότητας στις βιομηχανίες.  - Απαραίτητες μετρήσεις στα εργαστήρια των τελωνείων: η προστασία των εξωτερικών συνόρων της Κοινότητας κατά της εισαγωγής παρανόμων ουσιών, προϊόντων ανεπαρκούς ποιότητας, παραποιήσεων ή απομιμήσεων υλικών, καθιστά αναγκαία την εκπόνηση νέων  βελτιωμένων και εναρμονισμένων μεθόδων δειγματοληψίας και μετρήσεων. Ειδικότερα, θα προβλεφθούν μετρήσεις για να ελέγχεται η συμφωνία του περιεχομένου με την επισήμανση, με γενικό στόχο την προστασία των καταναλωτών και του περιβάλλοντος. Εξάλλου,  μετρήσεις είναι αναγκαίες για να καθοριστεί το ποσό των τελών που πρέπει να καταβάλλονται ή να επιστρέφονται.   Πεδίο III - μετρήσεις σχετικές με τις κοινωνικές ανάγκες  Περιεχόμενο Τα αποτελέσματα των μετρήσεων και δοκιμών πέραν όσων είναι αναγκαία για τη βιομηχανία και το εμπόριο έχουν σημαντικές συνέπειες για την κοινωνία. Οι μετρήσεις αυτές χρησιμοποιούνται για να καθοριστεί κατά πόσον ουσίες, κατασκεύες ή συγκεκριμένες  καταστάσεις ενέχουν κινδύνους ή θίγουν κατά τρόπο υφέρποντα και επικίνδυνο το περιβάλλον. Οι αναλύσεις που διενεργούνται για την εκπόνηση ιατρικής διάγνωσης ή για εγκληματολογικές μελέτες ενδεχομένως να έχουν σοβαρές επιπτώσεις σε ανθρώπους. Είναι  αναγκαία εν προκειμένω η βελτίωση των μεθόδων και των οργάνων μέτρησης και ο καθορισμός των αβεβαιοτήτων των μετρήσεων αυτών μέσω διεργαστηριακών συγκρίσεων.  Οι προτεινόμενες δραστηριότητες ΕΤΑ είναι οι εξής:  - Υγεία και ασφάλεια: η εφαρμογή της κοινοτικής νομοθεσίας απαιτεί τη μέτρηση της έκθεσης των εργαζομένων σε ορισμένους φυσικούς, χημικούς και βιολογικούς παράγοντες, καθώς και την αξιολόγηση των κινδύνων που συνεπάγονται και της αποτελεσματικότητας των  μέτρων που λαμβάνονται για να περιοριστούν οι κίνδυνοι αυτοί. Εξάλλου, βελτιώσεις είναι απαραίτητες για τις μετρήσεις και τις δοκιμές που χρησιμοποιούνται για την αξιολόγηση της υγείας του πληθυσμού και των ζώων, της υγιεινής των τροφίμων, της ασφάλειας  των προϊόντων και της ασφάλειας των εργαζομένων στον τόπο εργασίας. Εάν παραστεί ανάγκη θα αναπτυχθούν νέες ή βελτιωμένες μέθοδοι μετρήσεων ή/και πρότυπα ενόψει της εφαρμογής της εν λόγω νομοθεσίας.  - Επιτήρηση του περιβάλλοντος: η εφαρμογή της νομοθεσίας σχετικά με το περιβάλλον και η υποστήριξη των δραστηριοτήτων του ευρωπαϊκού οργανισμού περιβάλλοντος προϋποθέτουν κατ' ανάγκη πρωτότυπες και βελτιωμένες τεχνικές μετρήσεων προκειμένου να  προσδιορίζεται η ποιότητα του φυσικού περιβάλλοντος (ατμόσφαιρα, γλυκέα και θαλάσσια ύδατα, έδαφος, διαχείριση αποβλήτων, τοξικότητα, μικροβιολογικές επιδράσεις κ.λπ.).  - Δικονομικό σύστημα: απαιτούνται συντονισμένες δραστηριότητες για την κατάρτιση και εναρμόνιση ειδικών μετρήσεων στον τομέα της ανακριτικής επιστήμης και του ελέγχου, ιδίως των ναρκωτικών, για τη στήριξη της προσφάτως καθιερωθείσας ευρωπαϊκής  δικαστικής συνεργασίας. Μολονότι τα ανωτέρω μέτρα ενδιαφέρουν ελάχιστα εργαστήρια, ο πρωτοποριακός χαρακτήρας τους και οι επιπτώσεις των αποτελεσμάτων τους δικαιολογούν μια συντονισμένη δράση.  - Υποστήριξη προς την ευρωπαϊκή πολιτιστική κληρονομιά: η διάσωση της ευρωπαϊκής πολιτιστικής κληρονομίας εξαρτάται από την ικανότητα ποσοτικής αξιολόγησης της κατάστασης υλικών αντικειμένων, συμπεριλαμβανομένου του βαθμού συντήρησης κτιρίων και άλλων  κατασκευών και της αποτελεσματικότητας των προβλεπομένων μεθόδων και των προϊόντων που χρησιμοποιούνται για την προφύλαξή τους από ρύπανση και τις καταστροφές του χρόνου.     ΠΑΡΑΡΤΗΜΑ ΙΙ   ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ   "(σε εκατομμύρια Ecu) "" ID="1">Πεδίο Ι - Μετρήσεις για ευρωπαϊκά προϊόντα ποιότητας> ID="2">69"> ID="1">Πεδίο ΙΙ - Έρευνα σχετική με γραπτά πρότυπα και τεχνική υποστήριξη του εμπορίου> ID="2">61"> ID="1">Πεδίο ΙΙΙ - Μετρήσεις σχετικές με κοινωνικές ανάγκες> ID="2">43">  ID="1">Σύνολο> ID="2">173 (1) (1)""Η παρούσα κατανομή μεταξύ των διαφόρων πεδίων δεν αποκλείει τη δυνατότητα ένα έργο να αφορά περισσότερα του ενός πεδία.  > (1) Από το οποίο:  - ποσοστό 8,7 % κατ' ανώτατο όριο για δαπάνες προσωπικού και ποσοστό 2,2 % για δαπάνες διοικητικής λειτουργίας,  - ποσοστό 5 % κατ' ανώτατο για προπαρασκευαστικά και συνοδευτικά μέτρα και μέτρα στήριξης, συμπεριλαμβανομένου ποσού 2 εκατομμυρίων Ecu για τη διάδοση και την αξιοποίηση των αποτελεσμάτων,  - έως 10 % για ειδικά μέτρα υπέρ των MME.(1) Ποσό 115 εκατομμυρίων Ecu, το οποίο αντιστοιχεί στη διαφορά μεταξύ του ποσού που κρίνεται αναγκαίο για το παρόν πρόγραμμα και εκείνου που προβλέπεται στο τέταρτο πρόγραμμα-πλαίσιο για την τυποποίηση, τις  μετρήσεις και τις δοκιμές, εγγράφεται στο ειδικό πρόγραμμα ETA προς εκτέλεση, αφενός, με άμεσες ενέργειες (ΚΚΕρ) και, αφετέρου με δραστηριότητες που εντάσσονται στο πλαίσιο μιας ανταγωνιστικής προσέγγισης και προορίζονται για την επιστημονική και  τεχνολογική υποστήριξη των κοινοτικών (1995-1998).    ΠΑΡΑΡΤΗΜΑ III   ΣΥΓΚΕΡΙΜΕΝΟΙ ΚΑΝΟΝΕΣ ΕΦΑΡΜΟΓΗΣ ΤΟΥ ΠΡΟΓΡΑΜΜΑΤΟΣ  Το πρόγραμμα θα εκτελεσθεί μέσω έμμεσης δράσης, στην οποία η Κοινότητα έχει χρηματοδοτική συνεισφορά στις δραστηριότητες ΕΤΑ που διενεργούνται από τρίτους ή από ινστιτούτα του ΚΚΕρ σε σύμπραξη με τρίτους:   1. Δράσεις επιμερισμένης δαπάνης:  α) Σχέδια ΕΤΑ που εκτελούνται από επιχειρήσεις, ερευνητικά κέντρα και πανεπιστήμια Η κοινοτική χρηματοδότηση κανονικά δεν θα υπερβαίνει το 50 % του κόστους του σχεδίου, με προοδευτική διαφοροποίηση προς τα κάτω ανάλογα με το κατά πόσον το έργο πλησιάζει στο στάδιο της εμπορευσιμότητας. Για τα πανεπιστήμια και άλλα παρόμοια ιδρύματα  που δεν τηρούν αναλυτικά λογιστικά βιβλία, οι δαπάνες θα αποδίδονται με βάση το 100 % του πρόσθετου κόστους.  β) Θα χρησιμοποιηθούν θεματικά δίκτυα τα οποία θα συνδέουν την έρευνα που διεξάγεται από κατασκευαστές, τελικούς χρήστες, πανεπιστήμια και ερευνητικά κέντρα σε ένα συγκεκριμένο τομέα μετρήσεων, αναλύσεων ή δοκιμών για να διευκολυνθεί η μεταφορά  τεχνολογίας ή γνώσεων και η κινητικότητα ευρενητών και για να εξασφαλιστεί ότι λαμβάνονται περισσότερο υπόψη οι ανάγκες της αγοράς. Κανονικά, η κοινοτική χρηματοδότηση των δικτύων δεν θα υπερβαίνει, κατά μέσο όρο, τα 10 000 Ecu ανά εταίρο και ανά έτος,  και θα καλύπτει μέχρι και το 100 % του πρόσθετου κόστους για το συντονισμό της δράσης. Τα μέλη ενός δικτύου θα μπορούν επίσης να υποβάλουν ερευνητικά σχέδια με τις συνήθεις διαδικασίες.  γ) Τεχνολογική παρότρυνση για την ενθάρρυνση και τη διευκόλυνση της συμμετοχής των ΜΜΕ σε δραστηριότητες ΕΤΑ:  i) μέσω της χορήγησης πριμοδοτήσεων για τη διενέργεια της διερευνητικής φάσης μιας δραστηριότητας ΕΤΑ, συμπεριλαμβανομένης της αναζήτησης εταίρων, για περίοδο έως και 12 μηνών. Η πριμοδότηση θα χορηγείται έπειτα από την επιλογή προσχεδίου πρότασης το  οποίο θα υποβάλλεται κανονικά από τουλάχιστον δύο ανεξάρτητες ΜΜΕ από δύο διαφορετικά κράτη μέλη. Η πριμοδότηση θα καλύπτει έως και το 75 % του κόστους της διερευνητικής φάσης, χωρίς πάντως να υπερβαίνει τα 45 000 Ecu ή τα 22 500 Ecu στην εξαιρετική  περίπτωση μιας και μόνο ΜΜΕ, και ii) μέσω της υποστήριξης σχεδίων συλλογικής έρευνας, στα οποία ΜΜΕ που έχουν παρόμοια τεχνικά προβλήματα αλλά δεν διαθέτουν κατάλληλες δικές τους ερευνητικές εγκαταστάσεις, αναθέτουν σε άλλες νομικές οντότητες να διενεργήσουν ΕΤΑ για λογαριασμό τους. Η  κοινοτική χρηματοδότηση για σχέδια συλλογικής έρευνας, στα οποία συμμετέχουν τουλάχιστον 4 ανεξάρτητες ΜΜΕ από δύο τουλάχιστον διαφορετικά κράτη μέλη θα καλύπτει κανονικά το 50 % της δαπάνης της έρευνας.  Έπειτα από αρχική πρόσκληση, και στις δύο περιπτώσεις, οι προτάσεις μπορούν να υποβάλλονται ανά πάσα στιγμή κατά την περίοδο που καλύπτεται από το εφαρμόζομενο πρόγραμμα εργασιών.  Οι εν λόγω δραστηριότητες θα συμπληρώνονται από ειδικά προπαρασκευαστικά, συνοδευτικά και υποστηρικτικά μέτρα.  2. Προπαρασκευαστικά συνοδευτικά και υποστηρικτικά μέτρα, όπως:  - μελέτες για τη στήριξη του παρόντος προγράμματος και την προπαρασκευή μελλοντικών δραστηριοτήτων,  - ενίσχυση των ανταλλαγών πληροφοριών, διασκέψεων, σεμιναρίων, "εργαστηρίων" ή άλλων συνεδριάσεων επιστημονικής ή τεχνικής φύσης, συμπεριλαμβανομένων των συνεδριάσεων διακλαδικού ή πολυεπιστημονικού συντονισμού,  - χρήση εξωτερικής εμπειρογνωμοσύνης, συμπεριλαμβανομένης της πρόσβασης σε βάσεις επιστημονικών δεδομένων,  - επιστημονικές δημοσιεύσεις και δραστηριότητες για τη διάδοση, την προώθηση και την εκμετάλλευση των αποτελεσμάτων, σε συντονισμό με τις δραστηριότητες που εκτελούνται δυνάμει της τρίτης δράσης- οι παράγοντες που θα μπορούσαν να ενθαρρύνουν τη χρήση  των αποτελεσμάτων θα λαμβάνονται υπόψη από την έναρξη και καθ' όλη τη διάρκεια των σχεδίων ΕΤΑ, οι εταίροι των οποίων θα αποτελούν βασικό δίκτυο για τη διάδοση και εκμετάλλευση των αποτελεσμάτων,  - ανάλυση των ενδεχόμενων κοινωνικο- οικονομικών συνεπειών και των τυχόν τεχνολογικών κινδύνων που συνδέονται με το πρόγραμμα, η οποία θα συμβάλει επίσης στο πρόγραμμα "Στοχοθετημένη κοινωνικοοικονομική έρευνα",  - εκπαιδευτικές δράσεις σχετικές με την έρευνα που καλύπτει το παρόν πρόγραμμα, με σκοπό τη βελτίωση των επαγγελματικών ικανοτήτων και τη διευκόλυνση της μεταφοράς τεχνολογίας, τεχνολογίας στη βιομηχανία,  - ανεξάρτητη αξιολόγηση της διαχείρισης και εκτέλεσης του προγράμματος και της εφαρμογής των δραστηριοτήτων,  - μέτρα για την υποστήριξη της λειτουργίας των δικτύων για μεγαλύτερη συνειδητοποίηση και για την παροχή αποκεντρωμένης βοήθειας στις ΜΜΕ, σε συντονισμό με τη δραστηριότητα λογιστικού ελέγχου ETA Euromanagement.  Η κοινοτική χρηματοδότηση μπορεί να καλύψει έως και το 100 % του κόστους αυτών των μέτρων.  3. Συντονισμένες δράσεις, οι οποίες συνίστανται στο συντονισμό σχεδίων ETA που χρηματοδοτούνται ήδη από δημόσιες αρχές ή ιδιωτικούς οργανισμούς.  Η δυνατότητα συντονισμένων δράσεων μπορεί επίσης να χρησιμοποιηθεί στα πλαίσια του προγράμματος ως τρόπος εξέτασης της σκοπιμότητας και καθορισμού του περιεχομένου των δραστηριοτήτων έρευνας επιμερισμένης δαπάνης.  Η κοινοτική χρηματοδότηση μπορεί να καλύψει έως και το 100 % του κόστους του συντονισμού.